FI Euroopan unionin virallinen lehti C 8/28

Kanne 15.11.2007 — Ryanair v. komissio

(Asia T-423/07)

(2008/C 8/50)

Oikeudenkäyntikieli: englanti

Asianosaiset

Kantaja: Ryanair (Dublin, Irlanti) (edustajat: asianajaja E. Vahida)

Vastaaja: Euroopan yhteisöjen komissio

Vaatimukset

— On todettava EY 232 artiklan mukaisesti, että komissio on laiminlyönyt ratkaisun tekemisen EY:n perustamissopimukseen perustuvien velvollisuuksiensa mukaisesti, kun se ei ole määritellyt kantaansa kantajan komissiolle 3.11.2005 tekemästä kantelusta, jota seurasi 31.7.2007 päivätty virallinen huomautuskirje.

— Komissio on velvoitettava korvaamaan kaikki oikeudenkäyntikulut, myös kantajalle aiheutuneet oikeudenkäyntikulut ja myös siinä tapauksessa, että komissio kanteen nostamisen jälkeen ryhtyy toimeen, jonka yhteisöjen tuomioistuin katsoo poistavan tarpeen päätöksen tekemiseen, tai että yhteisöjen tuomioistuin jättää kanteen tutkimatta.

— On ryhdyttävä yhteisöjen tuomioistuimen tarkoituksenmukaiseksi katsomiin toimiin.

Oikeudelliset perusteet ja pääasialliset perustelut

Kantaja väittää kanteessaan, että komissio on laiminlyönyt ratkaisun tekemisen, kun se ei sen jälkeen, kun sitä EY 232 artiklan nojalla kehotettiin niin tekemään, määritellyt kantaansa kantajan 3.11.2005 komissiolle tekemästä kantelusta, joka koski laitonta valtiontukea, jota myönnettiin Lufthansalle ja sen Star Alliance -yhteistyökumppaneille siten, että ne saivat Münchenin lentokentän terminaalin 2 yksinomaiseen käyttöönsä, tai toissijaisesti kilpailun vastaista syrjintää Lufthansan ja sen Star Alliance -yhteistyökumpppaneiden hyväksi siinä tapauksessa, että Münchenin lentokenttä toimi riippumattomasti. Kyseisen Münchenin lentokenttäterminaalin varaaminen kantajan potentiaalisten kilpailijoiden käyttöön merkitsisi määräävän aseman väärinkäyttöä ja näin ollen EY 82 artiklan rikkomista.

Kantaja esittää kanteensa tueksi, että komissiolla oli velvollisuus tutkia kantelu viipymättä ja puolueettomasti neuvoston asetuksen (EY) N:o 659/1999 (1), neuvoston asetuksen (EY) N:o 1/2003 (2) ja neuvoston asetuksen (EY) N:o 773/2004 (3) mukaisesti ja joko tehdä päätös, jossa todetaan, että kysymyksessä olevat toimenpiteet eivät ole EY 87 artiklan 1 kohdassa tarkoitettua valtiontukea tai päätös, jossa todetaan, että toimenpiteitä on pidettävä EY 87 artiklan 1 kohdassa tarkoitettuna valtiontukena, mutta että ne ovat yhteismarkkinoille soveltuvia EY 87 artiklan 2 ja 3 kohdan nojalla, tai aloittaa EY 88 artiklan 2 kohdan mukainen menettely

Kantaja toteaa toissijaisesti, että komission vastaanotettua kantajan toissijaisen kantelun, joka koski määrävään aseman väärinkäyttöä, sen olisi tullut joko aloittaa kantelun kohdetta koskeva menettely tai tehdä lopullinen päätös kantelun hylkäämisestä annettuaan ensin kantajalle mahdollisuuden esittää näkemyksensä.

Kantaja toteaa lisäksi, että se 20 kuukauden ajanjakso, joka kului kantajan tekemän kantelun ja komission virallisen huomautuksen välillä, oli kohtuuttoman pitkä, ja komission toimimattomuus kyseisenä ajanjaksona merkitsee EY 232 artiklassa tarkoitettua ratkaisun tekemisen laiminlyöntiä.

(1) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999 (EYVL L 83, s. 1).

(2) Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (ETA:n kannalta merkityksellinen teksti) 16.12.2002 annettu neuvoston asetus (EY) N:o 1/2003 (EYVL L 1, s. 1)

(3) EY:n perustamissopimuksen 81 ja 82 artiklan mukaisten komission menettelyjen kulusta (ETA:n kannalta merkityksellinen teksti) 7.4.2004 annettu komission asetus (EY) N:o 773/2004 (EUVL L 123, s. 18).